FPT ปันผล 0.43 บ. ตอกย้ำธุรกิจโตแกร่ง เคาะจ่าย 10 ก.พ.66
“เฟรเซอร์ส พร็อพเพอร์ตี้” ตอกย้ำธุรกิจเติบโตแข็งแกร่ง ไฟเขียวจ่ายปันผลอัตราหุ้นละ 0.43 บาท เคาะจ่าย 10 ก.พ.66
“เฟรเซอร์ส พร็อพเพอร์ตี้” ตอกย้ำธุรกิจเติบโตแข็งแกร่ง ไฟเขียวจ่ายปันผลอัตราหุ้นละ 0.43 บาท เคาะจ่าย 10 ก.พ.66
17 ม.ค. 2566

บริษัท เฟรเซอร์ส พร็อพเพอร์ตี้ (ประเทศไทย) จำกัด (มหาชน) หรือ FPT ผู้นำอสังหาริมทรัพย์ครบวงจรรายแรกของประเทศไทย สร้างธุรกิจเติบโตอย่างแข็งแกร่งจากการประสานกำลังของทุกกลุ่มธุรกิจในพอร์ตโฟลิโอ ทั้งอสังหาริมทรัพย์เพื่อที่อยู่อาศัย อสังหาริมทรัพย์เพื่ออุตสาหกรรม และอสังหาริมทรัพย์เพื่อพาณิชยกรรม ส่งผลให้ในการประชุมสามัญผู้ถือหุ้นประจำปี 66 บริษัทฯ ประกาศจ่ายเงินปันผลในอัตราหุ้นละ 0.43 บาท เพิ่มขึ้นจากอัตราเงินปันผลปีก่อนหน้าที่จ่ายในอัตราหุ้นละ 0.34 บาท โดยจะจ่ายเงินปันผลให้แก่ผู้ถือหุ้นในวันที่ 10 ก.พ.66
โดยที่ประชุมได้รายงานผลประกอบการของปี 65 ซึ่งเปิดเผยให้เห็นถึงความสามารถของบริษัทฯ ที่ขับเคลื่อนธุรกิจอย่างมีกลยุทธ์พร้อมสร้างการเติบโตที่มั่นคง โดยบริษัทฯ ได้ให้ความสำคัญกับความปลอดภัยด้านสาธารณสุข จึงจัดการประชุมสามัญผู้ถือหุ้นประจำปีแบบออนไลน์ต่อเนื่องเป็นปีที่ 3 ผ่านการถ่ายทอดสดจากวิคเตอร์คลับ ชั้น 7 มิตรทาวน์ ออฟฟิศ ทาวเวอร์
ทั้งนี้ FPT ได้สร้างผลการดำเนินงานที่ยอดเยี่ยมตลอดปี 65 สะท้อนจากงบการเงิน 65 (ต.ค.64 – ก.ย. 65) มีรายได้อยู่ที่ 16,347 ล้านบาท เติบโตขึ้น 4% จากปีก่อนหน้า และมีกำไรสุทธิอยู่ที่ 2,465 ล้านบาท เติบโตขึ้น 57.3% เมื่อเทียบกับปีงบการเงิน 64 รวมถึงสามารถรักษาอันดับเครดิตองค์กรในระดับ “A” ด้วยแนวโน้มอันดับเครดิต “Stable” หรือ “คงที่” ต่อเนื่องเป็นปีที่ 2 โดยทริสเรทติ้ง
อีกทั้งยังได้รับคัดเลือกให้เป็นหนึ่งในหุ้นยั่งยืน THSI ของบริษัทที่จดทะเบียนในตลาดหลักทรัพย์แห่งประเทศไทย และได้รับจัดอันดับมาตรฐานในระดับ A ด้านการเปิดเผยข้อมูลความยั่งยืนของบริษัทในหมวดหมู่ Southeast Asia Diversified Business ตามมาตรฐานของ GRESB (Global Real Estate Sustainability Benchmark)